Written by Chris van Wyk. Posted in Korintiërs, Tessalonisense en Korintiërs, Vroue
Ek het sommer 'n paar vroue uit die Nuwe Testament gaan opdiep wat 'n spesifieke rol en funksie gehad het, en dit is baie interessante leesstof:
Dorkas was 'n dissipel (Hand 9:36 – die woorde "gelowige vrou" in die oorspronklike beteken letterlik "dissipel").
Prisca (Priscilla) was saam met haar man Akwila mede-werkers van Paulus (Hand 18:2) en het byvoorbeeld vir Apollos, die groot prediker in Korinte, onderrig.
Filippus se 4 dogters was profetesse (Hand 21:9).
Phoebe (Rom 16:1) was óf 'n diaken (soos die woord diakonos gewoonlik vertaal word, maar die manlik vorm van die woord maak dit minder waarskynlik) óf meer waarskynlik 'n "dienaar" (soos die NAV dit vertaal) wat waarskynlik 'n "dienaar van die Woord" kon beteken, dws 'n leraar, soos die term op Timoteus van toepassing gemaak word, wat verseker 'n leraar was (vgl 1 Tim 4:6 waar die woord "dienaar" gebruik word, en uitgespel word as 'n gawe wat Skrifvoorlesing, prediking en onderrig ingesluit het [1 Tim 4:13]).
Junia was 'n vroulike apostel. Junia (in NAV weergegee met Junias) was heel waarskynlik 'n vrou (so bv. geargumenteer deur die gerespekteerde Nuwe Testamentikus Cranfield in die ICC reeks, sowel as Dunn in die Word reeks – 'n bietjie ingewikkelde redenasie: Die woord Junian in die Griekse teks van Romeine 16:7 is die [akkusatiewe] verbuiging van óf Junias [manlike naam] of Junia [vroulike naam]; aangesien die manlike verbuiging egter nêrens anders in die Griekse literatuur gebruik word nie, en die vroulike vorm meer as 250 keer [Lampe], is dit baie meer waarskynlik dat Paulus hier 'n vroulike verbuiging gebruik en hier dus na 'n vrou verwys). Waarskynlik was Junia dus getroud met Andronikus. Dit wil ook voorkom asof die twee, Andronikus en Junia, apostels was, want die frase in Romeine 16:7 "hoogaangeskrewe by die apostels" kan eintlik beter vertaal word: "hoogaangeskrewe onder die apostels", soos dit trouens in die Ou Afrikaanse vertaling was en in die NIV vertaal word: "outstanding among the apostles" (vgl Dunn). Hulle was dus van die apostels aan wie die Here verskyn het waarna Paulus in 1 Kor 15:5-9 verwys en eintlik van 'n hoër orde as Paulus self, ten minste soos hy dit beskrywe!